REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/341-19

13. decembar 2019. godine

B e o g r a d

ZAPISNIK

59. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 12. DECEMBRA 2019. GODINE

 Sednica je počela u 9 časova i 9 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Jelena Mijatović, Zoran Bojanić, Ana Čarapić, Tomislav Ljubenović i Vladimir Marinković.

 Sednici su prisustvovali zamenici odsutnih članova Odbora: Dragan Veljković (zamenik člana Odbora Studenke Stojanović) i Nataša St. Jovanović (zamenik člana Odbora Snežane R. Petrović).

 Sednici nisu prisustvovali članovi Odbora: Novica Tončev, Aleksandar Stevanović, Dejan Nikolić, Ivan Kostić, Gorica Gajić, Vojislav Vujić i Zdravko Stanković, niti njihovi zamenici.

 Sednici su, na poziv predsednika, ispred Ministarstva trgovine, turizma i telekomunikacija prisustvovali: Jovan Stojić, pomoćnik ministra, Ana Gemaljević, Mirjana Veljović i Dejan Stanojević, kao i Jelica Trninić Šišović, načelnik Odeljenja u Ministarstvu privrede.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o privrednim društvima u načelu, koji je podnela Vlada (broj 023-2816/19 od 14. novembra 2019. godine);
2. Razmatranje Predloga zakona o izmenama i dopuni Zakona o Centralnoj evidenciji stvarnih vlasnika u načelu, koji je podnela Vlada (broj 011-2663/19 od 25. oktobra 2019. godine);
3. Razmatranje Predloga zakona o izmenama i dopuni Zakona o posredovanju u prometu i zakupu nepokretnosti u načelu, koji je podnela Vlada (broj 464-2726/19 od 4. novembra 2019. godine);
4. Razno.

Prva tačka dnevnog reda – **Razmatranje Predloga zakona o izmenama i dopunama Zakona o privrednim društvima, u načelu**

 Odbor je razmotrio Predlog zakona o izmenama i dopunama Zakona o privrednim društvima u načelu i podneo Izveštaj Narodnoj skupštini.

 U uvodnim napomenama, Jelica Trninić Šišović, načelnik Odeljenja u Ministarstvu privrede, istakla je da su izmene Zakona o privrednim društvima izvršene na inicijativu Kabineta predsednice Vlade. Predlogom zakona predviđen je model nagrađivanja zaposlenih, menadžmenta i investitora u društvu sa ograničenom odgovornošću. Predloženo je uvođenje novog finansijskog instrumenta koje će izdavati društvo sa ograničenom odgovornošću, pravo na sticanje udela u društvu sa ograničenom odgovornošću. Pravo na sticanje udela je dato akcionarskom društvu za zaposlene kako bi mogli da dobiju određene akcije kao model nagrađivanja. Društvo sa ograničenom odgovornošću nije imalo do sada takav vid nagrađivanja za zaposlene, pa se Predlogom zakona predlaže da se uvede novi finansijski instrument. Zaposleni će moći u narednom periodu da steknu pravo na udeo u društvu ukoliko pokažu zavidne rezultate. Takođe i investitori koji žele da ulože u društvo sa ograničenom odgovornošću, naročito za firme koje se bave informacionim tehnologijama, moći će u doglednom periodu da steknu pravo na sticanje udela. Potrebno je da se uvede novi institut, rezervisani sopstveni udeo, iz koga će se izdavati finansijski instrument - pravo na sticanje udela. Ceo postupak će se sprovoditi tako što će društvo donositi odluku o formiranju rezervisanog sopstvenog udela, kasnije o davanju prava na sticanje finansijskog instrumenta, u formi udela. Postupak će se odvijati pred Centralnim registrom depo i kliring hartija od vrednosti, koji će upisivati finansijski instrument i pred Agencijom za privredne registre, koji će registrovati udeo zaposlenog, investitora ili menadžera u tom privrednom društvu. Kad se udeo registruje, zaposleni će postati član društva i imaće sva prava predviđena Zakonom o privrednim društvima kao ravnopravni član sa ostalim članovima u privrednom društvu. Suština izmena je da se daju povlastice i akcionarskim društvima. Povećan je procenat za sopstvene akcije koje akcionarsko društvo može raspodeliti zaposlenima sa 3% na 5%, da se izjednači društvo sa ograničenom orgovornošću i akcionarsko društvo u pogledu nagrađivanja zaposlenih. Zakonom je predviđena i sudska zaštita za zaposlene koji mogu da steknu pravo na sticanje udela.

 U diskusiji su učestvovali Snežana B. Petrović i Jelica Trninić Šišović.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o privrednim društvima, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka dnevnog reda: **Razmatranje predloga zakona o izmenama i dopuni Zakona o Centralnoj evidenciji stvarnih vlasnika, u načelu**

 U uvodnim napomenama, Jelica Trninić Šišović, načelnik Odeljenja u Ministarstvu privrede, istakla je da je Predlog zakona o izmenama i dopuni Zakona o Centralnoj evidenciji od naročitog značaja za unapređenje postojećeg sistema otkrivanja i sprečavanja pranja novca i finansiranja terorizma. Kada je reč o usaglašavanju domaćeg zakonodavstva sa Međunarodnim standardima FATVA i MANIVAL i Direktivom EU, propisana da je obaveza država članica da svaka država mora da ima Centralnu evidenciju stvarnih vlasnika, jedinstveni registar odnosno evidenciju, kako bi se sprečilo pranje novca i finansiranje terorizma. Nedostatak postojećeg rešenja je bio što nisu bili jasno navedeni nadzorni organi koji će pratiti sprečavanje pranja novca i tokove novca. Potrebni su nadzorni organi koji će da proveravaju da li su podaci koje je uneo registrovani subjekt u Centralnu evidenciju tačni. Propisani su nadležni organi, odnosno inspekcije, koji će proveravati dokumenta. Ovu ulogu je preuzela Agencija za privredne registre. Agencija ne može da vrši inspekcijske nadzore, ali će moći da podnosi prekršajne prijave za registrovane subjekte koji su registrovani u Registru privrednih subjekata, imaće pregled Registra privrednih subjekta, pregled lica, i moći će da podnosi prekršajne prijave. Druga vrsta inspekcijskih organa kontrolisaće da li je registrovani subjekt naveo tačne podatke u dokumentima. Ukoliko se utvrdi da registrovani subjekt ne poseduje određenu dokumentaciju potrebnu u određivanju stvarnog vlasnika ili je na osnovu druge dokumentacije koju poseduje odredio drugog stvarnog vlasnika u nameri da prikrije stvarnog vlasnika, inspekcije će podnositi prekršajne prijave protiv registrovanog subjekta. Takođe, važnu ulogu ima i Narodna banka Srbije, jer su obveznici po Zakonu o sprečavanju pranja novca banke koje prate stranku, i one prate ko otvara račun i ko ima račun. Preduzimaće se mere u okviru propisa koje propisuje Narodna banka Srbije. Samo će se za menjačke poslove podnositi prekršajne prijave, zato što menjači još uvek nisu pokriveni propisima Narodne banke Srbije. Kad menjači budu pod režimom propisa koje propisuje Narodna banka Srbije, izvršiće se izmene Zakona u dogledno vreme.

 U diskusiji su učestvovali Snežana B. Petrović i Jelica Trninić Šišović.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopuni Zakona o centralnoj evidenciji stvarnih vlasnika, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Treća tačka dnevnog reda – **Razmatranje Predloga zakona o izmenama i dopuni Zakona o posredovanju u prometu i zakupu nepokretnosti, u načelu**

 U uvodnim napomenama, Jovan Stojić, pomoćnik ministra trgovine, turizma i telekomunikacija, istakao je da se vrše izmene Zakona o posredovanju u prometu i zakupu nepokretnosti iz istih razloga kao i Zakona o Centralnoj evidenciji stvarnih vlasnika. Potrebno je dalje usklađivanje sa Međunarodnim standardima u oblasti borbe protiv terorizma i pranja novca. Izmenjena su dva člana (članovi 5. i 10. Zakona) koji se odnose na uslove za upis u registar i brisanje iz registra. Dopune su izvršene u članovima 6. i 11. Zakona, u cilju implementacije preporuke 28, sa krajnjom namerom da se ojačaju i dopune odredbe koje zabranjuju licima koji su osuđivani za krivična dela da osnivaju ili kontrolišu lica koja pružaju usluge u posredovanju u prometu i zakupu nepokretnosti.

 U diskusiji, narodni poslanici su postaili pitanja, izneli stavove i mišljenja i dali predloge i sugestije. Postavljena su sledeća pitanja:

- šta se dešava ukoliko agencija ne postupa prema podzakonskom aktu odnosno, po pravilniku sa klijentima, ako ih ne upozna sa ugovorom, ne dogovari proviziju, kako se to reguliše na tržištu i na koji način će se zaštiti ljudi koji imaju potrebu da kupe nepokretnost;

- da li je zrelo da se nešto menja i dopunjuje u cilju zaštite kupaca, naročito mladih ljudi koji stiču svoje prve stanove;

- da li Ministarstvo ima odgovarajuće resurse za vršenje kontrole poslovanja privrednih subjekata na našem tržištu.

 Izneta je primedba na definisanje uslova u pogledu rada posrednika, odnosno agencija na tržištu u posredovanju u transakcijama kupoprodaje i zakupa nepokretnosti.

 Izneto je mišljenje da je potrebno da se pojača kontrola subjekata na našem tržištu, naročito u Beogradu.

 U odgovoru na postavljena pitanja, izneto je da Zakon o posredovanju u prometu i zakupu nepokretnosti što obezbeđuje kupcima, prodavcima i posrednicima da rade na legalan način i da budu zaštićeni u pravoj meri. Zakonom je propisano zaključivanje ugovora o posredovanju u prometu i zakupu nepokretnosti i tu je propisano šta je sve neophodno da sadrži ugovor i koje su obaveze agencije. Ako se ne poštuju odredbe ugovora i ako nije dogovorena provizija, onda dolazi tržišna inspekcija koja vrši nadzor, kažnjava i podnosi prijavu sudiji za prekršaje.

 U diskusiji su učestvovali Snežana B. Petrović, Jovan Stojić i Jelica Trninić Šišović.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopuni Zakona o posredovanju u prometu i zakupu nepokretnosti, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Četvrta tačka dnevnog reda: **Razno.**

 U okviru ove tačke dnevnog reda, nije bilo predloga, pitanja i diskusije.

 Sednica je zaključena u 9 časova i 27 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Snežana B. Petrović